EUROPA-PARLAMENTETS OG RÅDETS DIREKTIV 1999/3/EF af 22. februar 1999 om opstilling af en fællesskabsliste over levnedsmidler og levnedsmiddelingredienser, som er behandlet med ioniserende stråling

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1);

under henvisning til udtalelse fra Det Økonomiske og Sociale Udvalg (2);

i henhold til fremgangsmåden i traktatens artikel 189 B (3), på grundlag af Forligsudvalgets fælles udkast af 9. december 1998, og

ud fra følgende betragtninger:

I henhold til artikel 4, stk. 1 og 2, i Europa-Parlamentets og Rådets direktiv 1999/2/EF af 22. februar 1999 om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling (4) (i det følgende benævnt »rammedirektivet«), skal der vedtages en liste over levnedsmidler, der ved udelukkelse af alle andre kan tillades behandlet med ioniserende stråling; listen skal opstilles etapevis;

tørrede aromatiske krydderier, herunder krydderurter, bliver ofte kontamineret og/eller inficeret med organismer og deres metabolitter, der er skadelige for folkesundheden;

denne kontaminering og/eller inficering kan ikke længere behandles med fumigeringsmidler såsom ethylenoxid på grund af deres restkoncentrationers toksiske potentiale;

ioniserende stråling kan effektivt anvendes i stedet for disse midler;

Den Videnskabelige Komité for Levnedsmidler har accepteret sådan behandling;

sådan behandling er derfor en fordel af hensyn til beskyttelse af folkesundheden -

UDSTEDT FØLGENDE DIREKTIV:

Artikel 1

1. Med forbehold af den fælles positivliste, der skal opstilles jf. artikel 4, stk. 3, andet afsnit, i rammedirektivet, opstilles ved dette direktiv en første EF-positivliste over levnedsmidler og levnedsmiddelingredienser (i det følgende benævnt »levnedsmidler«), som det er tilladt at behandle med ioniserende stråling, ligesom de tilladte maksimale doser til opnåelse af det tilsigtede formål fastlægges.

2. Det er kun tilladt at behandle disse produkter med ioniserende stråling i overensstemmelse med de i rammedirektivet fastsatte bestemmelser. Navnlig skal kontrolmetoderne anvendes i overensstemmelse med artikel 7, stk. 3, i rammedirektivet.

3. De levnedsmidler, det er tilladt at behandle med ioniserende stråling, og den gennemsnitlige samlede dosis, som de maksimalt må udsættes for, er anført i bilaget.

Artikel 2

Medlemsstaterne må hverken forbyde, begrænse eller hindre markedsføring af levnedsmidler, der er bestrålet i overensstemmelse med de generelle bestemmelser i rammedirektivet og bestemmelserne i dette direktiv, under henvisning til, at de er blevet behandlet med stråling.

Artikel 3

Ændringer af dette direktiv skal foretages i overensstemmelse med traktatens artikel 100 A.

Artikel 4

Medlemsstaterne ændrer deres love og administrative bestemmelser for at efterkomme direktivet, således at markedsføring og brug af bestrålede levnedsmidler, der opfylder kravene i dette direktiv, tillades senest den 20. september 2000.

De underretter Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 5

Dette direktiv træder i kraft på syvendedagen efter offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

Udfærdiget i Bruxelles, den 22. februar 1999.

For Europa-Parlamentet

J. M. GIL-ROBLES

Formand

For Rådet

K.-H. FUNKE

Formand

(1) EFT C 336 af 30. 12. 1988, s. 7, og EFT C 303 af 2. 12. 1989, s. 15.

(2) EFT C 194 af 31. 7. 1989, s. 14.

(3) Europa-Parlamentets udtalelse af 11. oktober 1989 (EFT C 291 af 20. 11. 1989, s. 58), Rådets fælles holdning af 27. oktober 1997 (EFT C 389 af 22. 12. 1997, s. 47) og Europa-Parlamentets afgørelse af 18. februar 1998 (EFT C 80 af 16. 3. 1998, s. 133). Rådets afgørelse af 25. januar 1999. Europa-Parlamentets afgørelse af 28. januar 1999.

(4) Se side 16 i denne Tidende.

BILAG

>TABELPOSITION>